
A pszichiátriai betegek védelme a polgári jog eszközeivel, különös tekintettel az ellátásuk során előforduló jogsértésekre


 
Dolgozatom célja a pszichiátriai betegekre vonatkozó hatályos magyar polgári jogi és az egyes speciális orvosi jogi rendelkezések bemutatása, kiemelve a szabályozásban rejlő anomáliák hatását a jogalkalmazói gyakorlatra, valamint az egészségügyi ellátás intézményeinek működésére.
 
Az orvostudományban jogi szempontból a legtöbb kérdést a pszichiátria területe szolgáltatja. A pszichiátriai betegek társadalmon belüli helyzetének jogi szabályozása világszerte problematikus, mivel a szabályozásnak egyensúlyt kell teremtenie a közösség érdekeinek és a pszichiátriai betegek jogainak védelme között.
 
Az elmebetegség megváltoztatja az egyén társadalmon belül elfoglalt jogi státuszát, érinti a beteg személyiségi jogait, vagyoni viszonyait, továbbá a gyógykezelés és az érintettekkel szemben alkalmazható kényszerintézkedések is számos olyan kérdést vetnek fel, melyek az általánostól eltérő szabályozást igényelnek a mindenkori jogalkotó részéről.
 
Értekezésemben először megvizsgálom az egyes olyan jogi eszközöket, melyek a pszichiátriai betegek védelmét hivatottak elősegíteni, úgymint a gondnokság, valamint a betegjogi képviselő intézménye, kiemelve az említett intézmények kapcsán felmerülő gyakorlati problémákat.
 
A gondnokság vonatkozásában kitérek az érintett betegek jognyilatkozat tételi képességére, valamint az új Polgári Törvénykönyv cselekvőképességet, illetve a gondnokság alá helyezési eljárást érintő változásaira, melyekkel a jogalkotó a célirányos segítségnyújtás útjára lépett.
 
A dolgozat keretein belül különös hangsúlyt fektetek a pszichiátriai betegek gyógykezelésének és a velük szemben alkalmazható kényszerintézkedések jogi hátterének áttekintésére, ezen belül kitérve az érintett betegek alapjogait és emberi jogait érintő gyakori jogsértésekre, mindezt hazai és nemzetközi jogeseteken keresztül szemléltetve.
 
Szemügyre veszem az egyes betegjogok maradéktalan érvényesülésének akadályait a pszichiátriai betegek esetében, továbbá rövid áttekintést nyújtok a pszichiátriai egészségügyi ellátórendszer jelenlegi állapotáról.
 
Dolgozatommal mélyebb betekintést kívánok nyújtani a pszichiátriai betegek életébe, rámutatni annak fontosságára, hogy az elmebetegséggel küzdőknek nem kevesebb szükségük van a mindenkori jogalkotó figyelmére, valamint a társadalom elfogadására és megértésére, mint a testi megbetegedés folytán kiszolgáltatott helyzetbe került betegtársaiknak.
 



